《寄酬顾大嗣宗见怀之作兼简陶柱中缪昭曦》
清代·沈起元

青禽下罡风，笼致湘江濆。岂不慕俦侣，空望湘山云。

湘云若情人，可望不可亲。孤怀凭吊影，含意谁为申。

炎方苦毒热，深甑坐蒸爇。清风忽然至，乃得故人札。

缄封一斛珠，客子泪所结。回环万古心，惆怅经年别。

离别庸何伤，嗟为糊口忙。风尘与霜露，盛年鬓已苍。

饥鹰傍人飞，有翅讵得翔。君母八十余，我父七十强。

有子各贱贫，长倚门闾望。此恨不可道，又见秋风早。

团团白露零，幽兰冷衰草。朝接孤飞鸿，暮偶独语蛩。

飞鸿将我心，缥缈凌长空。乱蛩织我愁，烟月俱朦胧。

牢落天地间，何由托微躬。屈指故友朋，十人九浮萍。

稍喜痴虎头，共此潇湘清。我为磐石止，君作车轮行。

握手良不远，一水徒盈盈。羡君知己多，一室聚兰臭。

陶子何岳岳，青虹落眼后。缪子复耿耿，诗与骨俱瘦。

异乡得同心，新交每逾旧。未知文酒伴，时说狂生不。

待报一函书，难凭双鲤鱼。夫容空采采，江水正愁予。

作者简介：（1685—1763）江苏太仓人，字子大。康熙六十年进士。雍正间，历福州、兴化、台湾知府，均有建树。乾隆间，授河南按察使，迁直隶布政使，内转光禄卿。有《周易孔义》、《敬亭诗文集》等。